Die toekoms van werk: ŉ Kykie vir vandag se jongmenseFoto: StartupStockPhotos/Pixabay.com Deur Danie Brink, uitvoerende direkteur van Solidariteit Helpende Hand Jongmense leef in ŉ baie opwindende tyd. Hoewel uitdagings soos die wêreldwye trae ekonomiese groeikoers, armoede en ander uitdagings baie groot is, is die geleenthede vandag ewe groot. Die geleenthede wat oor jongmense se pad gaan kom, maak ŉ volwassene amper jaloers, maar maak ŉ mens soms ook dankbaar dat jy in ŉ eenvoudiger wêreld grootgeword en studeer het. Ek wil graag vir jongmense ŉ kykie gee na hierdie opwindende tyd waarin jy leef, ek wil jou uitdaag, ek wil jou ŉ gesonde dosis ongemak met die status quo laat ontwikkel. Jy het jou eie, unieke talente en ons durf jou nie laat in ŉ toestand van selftevredenheid en gerustheid nie. Die World Economic Forum het einde Januarie vanjaar ŉ breedvoerige studie vrygestel met die titel “The future of jobs”. Volgens dieWEF is die twee grootste veranderlikes in die wêreld van werk tot 2020 die veranderende werksomgewing en buigsame werk-reëlings en mobiele internet- en wolk-tegnologie. Die eerste punt handel oor nuwe tegnologie, wat innoverende werksomstandighede soos afstand-werk, die deel van werkspasie en telekonferensies behels. Organisasies gaan al hoe minder voltydse personeel in diens neem en gaan kollegas op ander plekke in die land, of selfs die wêreld, gebruik as konsultante. Platforms soos fiverr.com, upwork.com en freelancer.com is reeds groot en raak al groter. Die webblad Freelancer het 18 157 461 gebruikers en 8 329 516 stukke werk beskikbaar. Werk is wat mense doen; nie waar mense is nie. Mense gaan vir stukke werk betaal word, nie vir voltydse indiensneming nie. Nie net gaan jy ŉ gesonde dosis ongemak moet begin kry oor wat werk behels nie, maar wie dit van waar in die wêreld doen. Jy gaan begin meeding teen die bestes in die wêreld. Ewe skielik sal jou grafiese ontwerptalente, jou programmeringsvaardighede of jou skryfvermoë moet kan meeding met wat iemand in ŉ land soos Indië, China of Amerika kan bied. Volgens die WEF-verslag wil 3 miljard mense werk, maar net 1,2 miljard poste ter wêreld is beskikbaar. Dit is nie meer moontlik om te dink daar wag vir jou beskermde werk in Suid-Afrika nie. Verder verwag die verslag ŉ wêreldwye verlies van ongeveer 7,1 miljoen voltydse poste. Die goeie nuus is dat sterk groei verwag word in beroepe wat vaardighede behels met rekenaars, wiskunde, argitektuur en ingenieurswese. Jy moet jouself afvra of jy goed is met hierdie vakke? Kan jy meeding met die beste ter wêreld in hierdie velde? In die boek Outliers praat Malcolm Gladwell van die magiese 10 000 ure. Dit is die tyd wat dit neem om ŉ spesialis te word – of dit nou is om ŉ rugbybal te skop, ŉ gholfstok te swaai, ŉ musiekinstrument te bespeel of die inoefening van wiskunde is. Niemand ontkom die 10 000-ure-reël nie. As jy dus 10 000 ure se oefening en ondervinding het, klop jy altyd mense met minder ure op daardie bepaalde terrein. Onthou talent stel niemand in staat om hierdie reël te omseil nie. Gaan jy op een van hierdie belangrike terreine 10 000 ure insit? Die World Economic Forum los ons nie hier nie, maar maak ons dalk nog ŉ bietjie meer benoud met die nuus dat 40 persent van die inligting wat jy in jou eerstejaar op universiteit leer, verouderd sal wees teen die tyd dat jy graad vang. Vandag se werknemers gaan teen 2020 ten minste 30% nuwe inligting benodig en teen 2020 gaan 36% van alle poste die oplos van ingewikkelde probleme behels, teenoor slegs 4% wat fisiese krag gaan vereis. Verstaan jy hoe leergierig jy sal moet wees en bly? Prof. Gerrit Stols van die Universiteit van Pretoria maak ŉ deeglike studie van Afrikaanse leerders se wiskunde en vind Suid-Afrikaanse leerders is baie goed met prosedures, maar vaar swak met probleemoplossing. Met ŉ app soos Wolfram Alpha is enigiemand in staat om binne 10 minute 2014 se Graad 12 Wiskundevraestel 1 te slaag. Rekenaars kan dus goed wiskunde doen, maar mense is baie beter met probleemoplossing. Gaan jy jou 10 000 ure insit met probleemoplossing? Daar is ŉ paar miljoen Chinese wat bereid is om dit te doen en hulle gaan met behulp van die internet in jóú land met jou kom meeding vir werk. Terwyl ons praat oor ŉ gesonde dosis ongemak met die status quo, hier is nog ŉ paar feite: My vraag aan jou is: “Is jy gereed vir hierdie wêreld?” Is jou moue as’t ware al halfpad opgerol vir hierdie uitdaging? Jy moet onthou jy het wat dit verg om hierdie uitdagings die hoof te bied. Dit sal minstens ŉ goeie ding wees indien jy net ŉ gesonde dosis ongemak teenoor die status quo ontwikkel. Gallup, die wêreldbekende opname-maatskappy, se bevindinge oor ŉ goeie werk het gewys die meeste mense in die wêreld wil die graagste van alle dinge ŉ goeie werk hê. Wat is ŉ goeie werk? Dit is ŉ werk waar jy meer as 30 ure per week werk en daarvoor betaal word. Hoeveel mense wêreldwyd het ŉ goeie werk? Minder as 50%. Wat is ŉ fantastiese werk? ŉ Werk waar jy voel jou werkgewer gee om oor jou groei, jy word aangewend waar jy jou sterk punte kan gebruik en jy dra by tot iets groots. Ek wil jongmense aanmoedig om hierdie aspekte as kriteria te gebruik wanneer jy eendag begin werk soek. Sal my werkgewer omgee oor my groei, my aanwend op terreine waarin ek sterk is en sal ek daagliks betrokke wees by iets groots? As gevolg van tegnologiese ontwikkeling, versnel die wêreld van werk. Jy het dít wat dit gaan verg om bo-uit te kom, maar jy sal hard moet werk – 10 000 ure se harde werk – om bo uit te kom. Hier is drie kort gedagtes oor harde werk: In ŉ studie wat sedert 1938 deur Harvard Universiteit gedoen word, word 724 mans se lewens bestudeer. Sestig van hierdie mans lewe nog en word steeds bestudeer. Dis die langste studie ter wêreld en ŉ studie wat die vraag probeer beantwoord: “Wat maak en hou ons gelukkig en gesond?” Die mans word besoek, ondervra oor hul lewens, hul breine word geskandeer en hul mediese inligting word bestudeer. Onderhoude word ook met hul geliefdes gevoer. Die les wat uit die studie geleer is, is die volgende:“Goeie verhoudinge hou ons gelukkig en gesond.” Dus, goeie, sterk, gesonde verhoudinge met familie en vriende is goed vir ons gesondheid en ons algemene welstand. Maak seker jy werk aan verhoudinge met jou ouers en jou broers en susters, oumas en oupas, ooms en tannies. Moenie dink jy kan dit later doen nie; dit word net moeiliker.